ET Euroopa Liidu Teataja C 86/44

23. veebruaril 2006 esitatud hagi — Eurallumina versus Euroopa Ühenduste Komisjon

(Kohtuasi T-62/06)

(2006/C 86/83)

Kohtumenetluse keel: inglise

Pooled

Hageja: Eurallumina SpA (Portoscuso, Itaalia) (esindajad: solicitor L. Martin Alegi, solicitor R. Denton ja solicitor M. Garcia)

Kostja: Euroopa Ühenduste Komisjon

Hageja nõuded

— Kas: — tühistada vaidlustatud otsus täielikult; või — määrata, et käesolev nõukogu 2001/224/EMÜ otsusega antud vabastus on seaduslik kuni 31. detsembrini 2006 ja et mistahes summad, millest Itaalia riik on loobunud või loobub, ei ole käsitatavad ebaseadusliku riigiabina või vähemalt ei kuulu tagastamisele; või — tühistada vaidlustatud otsus täielikult ja määrata, et käesolev nõukogu 2001/224/EMÜ otsusega antud vabastus on seaduslik kuni 31. detsembrini 2006 ja et mistahes summad, millest Itaalia riik on loobunud või loobub, ei ole käsitatavad ebaseadusliku riigiabina või vähemalt ei kuulu tagastamisele;

— või: — tühistada vaidlustatud otsuse artiklid 1, 4, 5 ja 6 ulatuses, milles need puudutavad Eurallumina't; või — määrata, et käesolev nõukogu 2001/224/EMÜ otsusega antud vabastus on seaduslik kuni 31. detsembrini 2006 ja et mistahes summad, millest Itaalia riik on loobunud või loobub, ei ole käsitatavad ebaseadusliku riigiabina või vähemalt ei kuulu tagastamisele; või — tühistada vaidlustatud otsuse artiklid 1, 4, 5 ja 6 ulatuses, milles need puudutavad Eurallumina't ja määrata, et käesolev nõukogu 2001/224/EEC otsusega antud vabastus on seaduslik kuni 31. detsembrini 2006 ja et mistahes summad, millest Itaalia riik on loobunud või loobub, ei ole käsitatavad ebaseadusliku riigiabina või vähemalt ei kuulu tagastamisele;

— teise võimalusena muuta vaidlustatud otsuse artikleid 5 ja 6 Eurallumina't puudutavas osas selliselt, et kuni 31. detsembrini 2006 või vähemalt 31. detsembrini 2003 kehtiv käesoleva vabastuse kohaselt mistahes summad, millest Itaalia riik on loobunud või loobub, ei kuulu tagastamisele; ja

— mõista kõik kohtukulud välja komisjonilt.

Väited ja peamised argumendid

Hageja vaidlustab komisjoni 7. detsembri 2005. aasta Prantsuse Vabariigi, Iirimaa ja Itaalia Vabariigi suhtes tehtud otsuse, mis puudutab rida nõukogu otsuseid, mis lubavad Gardanne'is, Shannoni piirkonnas ja Sardiinias alumiiniumoksiidi tootmiseks kasutatavate mineraalõlide aktsiisivabastusi. Komisjon leidis vaidlustatud otsuses, et need vabastused on käsitatavad riigiabina.

Hageja toetub hagis väitele, et tal oli õigust oodata, et olemasolev komisjoni poolt kavandatud ja nõukogu 2001/224/EMÜ (1) otsusega kuni detsembri 2006 lõpuni ühehäälselt kinnitatud vabastus on õiguslikult kehtiv ühenduse õigusakt ja et mistahes Itaalia riigi ja hageja poolt tehtud toiming rakendamaks ja toetumaks sellistele meetmetele ei too kaasa õigusvastast tagajärge. Hageja väidete kohaselt oli tal õigus eeldada, et rahad, millest Itaalia riik loobus vastavalt õiguspäraselt antud vabastustele, ei kuulu tagastamisele ühelgi juhul. Komisjon, väites, et vabastused on 3. veebruarist 2002 kuni 31. detsembrini 2003 tagastamisele kuuluv riigiabi, on seega väidetavalt rikkunud hageja õigust tugineda õiguspärase ootuse, õiguskindluse, kehtivuse presumptsiooni, lex specialis'e ja kasuliku mõju, samuti hea halduse põhimõttele.

Edasi on hageja väitnud, et otsustades, et hageja õiguspärane ootus lõppes 2. veebruaril 2002, on komisjon jätnud arvesse võtmata kohase perioodi, mille jooksul hageja tehase suhtes tuli teha investeeringuid, samuti amortiseerumise. Komisjon ei ole seega väidetavalt suutnud põhjendada vaidlustatud otsuse aluseks olevaid motiive.

(1) 2001/224/EMÜ: nõukogu 12. mai 2001. aasta otsus teatavate eriotstarbeliste mineraalõlide vähendatud aktsiisimäärade ja aktsiisist vabastamise kohta (EÜT L 84, lk 23)